عسکری میاں ایرانی

عسکری میاں ایرانی  (پیدائش: 30 جنوری، 1940ء - وفات: 10 جنوری، 2004ء) پاکستان سے تعلق رکھنے والے بین الاقوامی شہرت یافتہ مصور اور خطاط تھے۔ وہ منی ایچر پینٹنگ میں اختصاص رکھتے تھے۔

 حالات زندگی 
عسکری میاں ایرانی 30 جنوری، 1940ء کو سہارنپور، اترپردیش، برطانوی ہندوستان میں پیدا ہوئے۔ ان کا اصل نام عسکری میاں زیدی تھا۔ تقسیم ہند کے بعد انھوں نے لاہور میں رائل پارک کے علاقے میں اقامت اختیار کی جہاں انھیں فلمی پینٹرز کو ہورڈنگ بناتے دیکھ کر مصوری سے شغف ہوا۔ انھوں نے نیشنل کالج آف آرٹس لاہور سے مصوری کی تعلیم حاصل کی اور تحصیلِ علم کے بعد ملازمت کے سلسلے میں کراچی میں مقیم ہو گئے۔ 1976ء میں انھوں نے نیشنل کالج آف آرٹس لاہور میں تدریس کا آغاز کیا۔ اس مادر علمی سے ان کی وابستگی 2000ء تک جاری رہی۔ص 924، پاکستان کرونیکل، عقیل عباس جعفری، ورثہ / فضلی سنز، کراچی، 2010ء

عسکری میاں ایرانی مصوری اور خطاطی دونوں میں دسترس رکھتے تھے مصوری میں ان کا خاص موضوع منی ایچر پینٹنگ تھا جسے وہ بہت خوبصورتی کے ساتھ اسلامی خطاطی سے ہم آمیز کرتے تھے۔1984ء سے 1992ء تک ان کے فن پاروں کی نمائشیں نقش کہنہ برنگ عسکری کے نام سے انعقاد پزیر ہوئیں جو مصوری کے حلقوں میں بے حد پسند کی گئیں۔

 اعزازات 
حکومت پاکستان نے عسکری میاں ایرانی کی خدمات کے اعتراف کے طور پر انھیں 2002ء میں صدارتی اعزاز برائے حسن کارکردگی کا اعزاز عطا کیا۔ پاکستان پوسٹ نے 14 اگست، 2006ء کو پاکستان کے عظیم مصوروں پر مبنی 40 روپے مالیت کی ڈاک ٹکٹ کی شیٹ کا اجرا کیا، ان میں عسکری میاں ایرانی بھی شامل تھے۔

 وفات 
عسکری میاں ایرانی 10 جنوری، 2004ء کو لاہور، پاکستان میں وفات پا گئے۔

 حوالہ جات 

زمرہ:1940ء کی پیدائشیں
زمرہ:2004ء کی وفیات
زمرہ:ایرانی نژاد پاکستانی شخصیات
زمرہ:بیسویں صدی کے پاکستانی مصور
زمرہ:پاکستانی خطاط
زمرہ:پاکستانی شیعہ
زمرہ:پاکستانی ڈاک ٹکٹ نمونہ ساز
زمرہ:قومی کالج برائے فنون کے فضلا
زمرہ:لاہور کے فنکار
زمرہ:تمغائے حسن کارکردگی وصول کنندگان
زمرہ:ویکی ڈیٹا سے مختلف مختصر وضاحت